སྤྲུལ་སྐུ་མཆོག་ཡུམ་གྱི་ལྷུམས་སུ་བཞུགས་པའི་སྐབས་ལུ་ཡུམ་གྱི་མནལ་ལམ་ནང་བཀོལ་བའི་ཆུ་ཨོམ་ལུ་གྱུར་བ་དང་ཨ་ལོ་ལེ་ཤ་ཅིག་གིས་ཆུ་དབོག་སར་གཟིགས་ནུག།དེ་མ་ཚད་ཉེ་འདབས་ལུ་ཡོད་པའི་རོང་ཆུའི་འགྲམ་གྱི་རྡོ་དང་བྱེམ་ཚུ་ཡང་མུ་ཏིག་དཀརཔོ་ལུ་གྱུར་བ་དང་ཁྱིམ་གྱི་བྱང་ཁ་ཐུག་ལུ་ཤེལ་གྱི་བྱག་བཟུམ་ཡོད་པའི་རྡོའི་གསེབ་ལས་ཆུ་མིག་གཉིས་ཐོན་པའི་ནང་ལས་གཅིག་ཨོམ་གྱི་རང་བཞིན་ལུ་གྱུར་བ་ལ་སོགས་པའི་རྟགས་མཚན་བཟང་པོ་ལེ་ཤ་གཟིགས་ནུག།སྤྲུལ་སྐུ་འཁྲུངས་ཏེ་ཟླཝ་གཅིག་ལངམ་ད་དྲོཔ་ཅིག་སྐུ་ཁྲུས་ཕུལ་བའི་སྐབས་ཤར་ཕྱོགས་ཀྱི་ཧོང་ལས་འཇའ་ཚོན་ཁ་དོག་སྣ་ལྔ་ཤར་ཏེ་ཁྲུས་གཞོང་ལུ་ཕོག་སར་དེ་ཁར་ཡོད་མི་ཀུན་གྱིས་མཐོང་ནུག།དུས་ཚོད་དེ་གི་སྐབས་ལུ་འབྲུག་རྒྱལ་གཉིས་པའི་བཙུནམོ་དང་འབྲུག་རྒྱལ་གསུམ་པའི་ཡུམ་ཨ་ཞེ་ཕུན་ཚོགས་ཆོས་སྒྲོན་མཆོག་བུམ་ཐང་ལས་བྱོན་པའི་ལམ་ཁར་ཤར་བསམ་གཏན་སྒང་ལུད་མཚོ་ཁར་སྐུ་ཞག་བཞུགསཔ་དང་ཁ་ཐུག་རྐྱབ་ནུག།དེ་ཚེ་ནུབ་མོ་རྒྱལ་ཡུལ་མཆོག་གི་གཟིམ་སྣང་ལུ་མགུ་ཏོག་ཁར་དར་དང་མེ་ཏོག་གི་ཐོད་བཅིངས།ལག་པར་ཨོམ་གྱི་ཧོད་དང་དར་འབག་མི་ཅིག་གིས་འདི་སྒང་སྟེང་རིན་པོ་ཆེ་ལུ་ཕུལ་ནི་ཨིནམ་ལས་ཡུམ་ཁྱོད་ཀྱིས་ཕུལ་གནང་ཟེར་སླབ་ལས་རྒྱལ་ཡུམ་གྱིས་ཁྱོད་ག་སྨོ་ཟེར་དྲི་བ་གནངམ་ད་ང་ལུད་མཚོ་ཁའི་མཚོ་སྨནམ་ཨིན་ཟེརཝ་དང་གཅིག་ཁར་གླུ་དེ་སྦེ་ཕུལ་ནུག།